Onteieningswet deur kabinet goedgekeurLees ook: “Onteieningswet ’n aanval op eiendomsreg” Foto: Kopano Tlape, GCIS Die kabinet het die omstrede Wysigingswetsontwerp op Onteiening goedgekeur en dit sal nou in die parlement ter tafel gelê word. Jeff Radebe, minister in die presidensie, het Donderdag die aankondig gemaak. Die doel van die wysigingswetsontwerp is om die bestaande wet van 1975 te vervang en “die oorkoepelende wetgewing wat die onteiening van eiendom reguleer te belyn met die waardes en bepalings van die Grondwet”. Die regering het in 2008 ŉ vroeër weergawe van die wetsontwerp probeer deurvoer, maar die plan is in die wiele gery nadat die grondwetlikheid daarvan bevraagteken is. Die huidige weergawe van die wetsontwerp erken die jurisdiksie van die howe in die vasstelling van die vergoeding verskuldig vir onteiende eiendom. Kritici sê hoewel dit ‘n verbetering is, sal hierdie verandering in die praktyk net tot voordeel strek van burgers wat potensiële uitgerekte litigasie kan bekostig. Daar is ook kommer, aangesien die wetgewing die minister van openbare werke se mag om bates te onteien, uitbrei na alle staatsinstellings.